Na temelju članka 17., članka 162 i članka 289. Zakona o socijalnoj skrbi (Narodne novine broj 18/22 i 46/22) i članka 32. Statuta Općine Biskupija ("Službeni vjesnik Šibensko-kninske županije" broj 9/09, 4/11, 8/12, 4/13, 2/18, 5/19, 3/20 i 3/21) Općinsko vijeće Općine Biskupija, na 12.sjednici održanoj 29.studenoga 2022. godine, donosi

**O D L U K U**

**o socijalnoj skrbi općine Biskupija**

1. **OPĆE ODREDBE**

Članak 1.

Ovom Odlukom o socijalnoj skrbi općine Biskupija (u daljnjem tekstu: Odluka) utvrđuju se prava iz sustava socijalne skrbi koje osigurava Općina Biskupija propisana Zakonom o socijalnoj skrbi (u daljnjem tekstu: Zakon) i prava propisana iznad standarda propisanih tim Zakonom, korisnici socijalne skrbi, naknade u sustavu socijalne skrbi, uvjeti i način ostvarivanja tih prava, nadležnost i postupak ostvarivanja tih prava.

Članak 2.

Prava iz članka 1. Ove Odluke ne mogu se ostvariti na teret Općine Biskupija ako je Zakonom ili drugim propisom određeno da se ostvaruju na teret Republike Hrvatske te drugih pravnih ili fizičkih osoba.

Članak 3.

Sredstva za ostvarivanje prava iz socijalne skrbi propisana ovom Odlukom osiguravaju se u Proračunu Općine Biskupija.

Općinsko vijeće za svaku kalendarsku godinu donosi Program financiranja potreba socijalne skrbi (u daljnjem tekstu: Program), kojim se utvrđuju potrebe u djelatnosti socijalne skrbi propisane Zakonom o socijalnoj skrbi (u daljnjem tekstu: Zakon), prava na ostale naknade propisane ovom Odlukom, te planirana sredstva u Proračunu Općine Biskupija.

Članak 4.

Poslove u vezi s ostvarivanjem prava iz socijalne skrbi propisane ovom Odlukom obavljaju Jedinstveni upravni odjel Općine Biskupija i općinski načelnik Općine Biskupija.

Poslove ili dio poslova iz stavka 1.ovog članka načelnik općine može povjeriti nadležnom Centru za socijalnu skrb na temelju ugovora.

Prava socijalne skrbi propisana ovom Odlukom ne mogu se prenositi na drugu osobu ili nasljeđivati.

Članak 5.

Pojedini pojmovi u smislu ove odluke imaju sljedeće značenje:

1.***korisnik*** je osoba ili kućanstvo koji u sustavu socijalne skrbi ostvaruju naknadu, socijalnu uslugu ili drugi oblik pomoći propisan Zakonom i ovom Odlukom,

2.***samac*** je osoba koja živi sama,

3.***kućanstvo*** je zajednica osoba koje zajedno žive i podmiruju troškove života bez obzira na srodstvo,

4.***dijete*** je osoba do navršenih 18 godina života,

5.***djelomično radno sposobna osoba*** je osoba kod koje je utvrđen djelomičan gubitak radne sposobnosti prema propisu o vještačenju i metodologijama vještačenja,

6.***beskućnik*** je osoba koja nema mjesto stanovanja niti sredstva kojima bi mogla podmiriti troškove stanovanja, a smještena je ili koristi uslugu organiziranog stanovanja u prihvatilištu ili prenoćištu ili boravi na javnim ili drugim mjestima koja nisu namijenjena za stanovanje,

7.***osnovne životne potrebe*** su prehrana, smještaj, odjeća i druge stvari za osobne potrebe; osnovne životne potrebe djece i mladeži obuhvaćaju i potrebe koje proizlaze iz njihova razvoja i odrastanja te odgoja i obrazovanja; osnovne životne potrebe djece s teškoćama u razvoju i odraslih osoba s invaliditetom obuhvaćaju i dodane potrebe koje proizlaze iz oštećenja njihova zdravlja odnosno invaliditeta,

8.***prihod*** su novčana sredstva ostvarena po osnovi rada, mirovine, primitaka od imovine ili na neki drugi način, primjerice primitak od udjela u kapitalu, kamate od štednje i sl. ostvaren u tuzemstvu i inozemstvu, umanjen za iznos uplaćenog poreza i prireza,

9.***imovina*** su sve pokretnine, nekretnine, imovinska prava, iznos gotovine u domaćoj i stranoj valuti, štednja odnosno novčana sredstva na osobnim računima ili štednim knjižicama, darovi, vrijednosni papiri, dionice, poslovni udjeli, stambena štednja, životno osiguranje i ostala imovina u tuzemstvu i inozemstvu.

1. **KORISNICI SOCIJALNE SKRBI**

Članak 6.

Korisnici socijalne skrbi (u daljnjem tekstu: korisnik) prema ovoj Odluci su:

- ***samac i kućanstvo*** koji nemaju dovoljno sredstava za podmirenje osnovnih životnih potreba, a nisu ih u mogućnosti ostvariti svojim radom, prihodima, imovinom, od obveznika uzdržavanja ili na drugi način,

***-druga osoba*** koja ispunjava uvjete propisane ovom Odlukom.

Članak 7.

Osoba može sama sebe uzdržavati ako sredstva za podmirenje osnovnih životnih potreba može ostvariti svojim prihodima ili imovinom koja ne služi njoj niti članovima njezine obitelji za podmirenje osnovnih životnih potreba te od obveznika uzdržavanja ili na drugi način.

Članak 8.

Prava iz socijalne skrbi pod uvjetima propisanim ovom Odlukom ima:

-hrvatski državljanin s prebivalištem ili boravištem na području Općine Biskupija,

-stranac ili osoba bez državljanstva sa stalnim boravkom na području općine Biskupija,

-osoba bez državljanstva s privremenim i stalnim boravkom i dugotrajnim boravištem na području općine Biskupija.

1. **NAKNADE U SUSTAVU SOCIJALNE SKRBI, UVJETI I NAČIN OSTVARIVANJA**

Članak 9.

Ovom Odlukom utvrđuju se sljedeća prava:

1. naknada za troškove stanovanja,
2. jednokratna naknada,
3. naknada za sufinanciranje dijela troškova prijevoza učenika srednjih škola,
4. jednokratna novčana pomoć za nabavu udžbenika/radnih materijala za polaznike osnovne i srednjih škola,
5. potpore za novorođeno dijete,
6. naknada za sufinanciranje cijene boravka djece u Dječjem vrtiću
7. drugi oblici naknada.

Naknada i visina naknade iz stavka 1. točke 1. i 2. ovog članka propisne su sukladno Zakonu.

Naknade i visina naknada iz stavka 1. točke 3.-7. ovog članka ostvariti će se sukladno proračunskim mogućnostima Općine Biskupija za tekuću godinu.

Članak 10.

Korisnik ostvaruje pravo na naknadu iz socijalne skrbi ukoliko ispunjava uvjete propisne Zakonom i ovom Odlukom.

1. **Naknada za troškove stanovanja**

# Članak 11.

# Troškovi stanovanja u smislu ove Odluke odnose se na najamninu, komunalne naknade, troškove grijanja, vodne usluge te troškove koji su nastali zbog radova na povećanju energetske učinkovitosti zgrade.

Pravo na naknadu za troškove stanovanja priznaje se korisniku zajamčene minimalne naknade, osim beskućniku koji se nalazi u prenoćištu, prihvatilištu ili mu je priznata usluga smještaja u organiziranom stanovanju, žrtvi nasilja u obitelji i žrtvi trgovanja ljudima kojoj je priznata usluga smještaja u kriznim situacijama .

Članak 12.

Pravo na naknadu za troškove stanovanja priznaje se u visini od najmanje 30% iznosa zajamčene minimalne naknade priznate samcu, odnosno kućanstvu.

Ako su troškovi stanovanja manji od 30% iznosa zajamčene minimalne naknade, pravo na naknadu troškova stanovanja priznaje se u iznosu stvarnih troškova stanovanja.

Općina Biskupija može naknadu za troškove stanovanja djelomično ili u potpunosti podmiriti izravno u ime i za račun korisnika zajamčene minimalne naknade.

Članak 13.

Općina Biskupija u svom proračunu osigurava sredstva za ostvarivanje prava za podmirenje troškova stanovanja pod uvjetima i na način propisan Zakonom i ovom Odlukom.

Troškovi stanovanja, mogu se, ovisno o proračunskim mogućnostima, a sukladno Zakonu osigurati u državnom proračunu i to jedinicama lokalne samouprave koje su prema indeksu razvijenosti razvrstane u I. i II. skupinu sukladno propisu kojim se uređuje ocjenjivanje stupnja razvijenosti jedinica lokalne samouprave.

Dio troškova stanovanja koji se odnosi na troškove ogrjeva korisnika koji se griju na drva osigurava se iz sredstava državnog proračuna.

Članak 14.

Za ostvarivanje prava na naknadu troškova stanovanja, korisnik treba jedinstvenom upravnom odjelu, uz zahtjev priložiti presliku rješenja kojim je korisniku odobrena zajamčena minimalna naknada.

O ostvarivanju prava na naknadu iz stavka 1.ovog članka jedinstvenu upravni odjel donosi rješenje.

Članak 15.

Jedinstveni upravni odjel će po potrebi, a najmanje svaki 6 (šest) mjeseci preispitati postojanje činjenica i okolnosti koje su bile odlučujuće za donošenje rješenja o priznanju prava na naknadu troškova stanovanja te donijeti rješenje ako su se promijenile okolnosti o kojima zavisi ostvarivanje ili opseg priznatog prava.

1. **Jednokratna naknada**

Članak 16.

Jednokratna naknada priznaje se samcu ili kućanstvu koje zbog podmirenja izvanrednih troškova nastalih zbog trenutnih životnih okolnosti (rođenja ili školovanja djeteta, bolesti ili smrti člana obitelji, prirodne nepogode i slično) nije u mogućnosti podmiriti osnovne životne potrebe.

Jednokratna naknada iz stavka 1.ovog članka može se priznati zbog nabave osnovnih predmeta u kućanstvu ili nabave nužne odjeće i obuće ako ne postoji mogućnost da se nabava nužnih predmeta u kućanstvu i odjeće i obuće osigura u suradnji s humanitarnim organizacijama.

Jednokratna naknada može se odobriti kao pravo na novčanu pomoć ili kao pravo na naknadu u naravi.

Jednokratna nabava u naravi odobrava se u slučajevima kada se utvrdi da je to povoljnije za korisnika ili postoji osnovna pretpostavka da korisnik naknadu neće koristiti namjenski.

Članak 17.

Jednokratna naknada u jednoj proračunskoj godini može se ostvariti u iznosu koji je jednak osnovici iz članka 22. Zakona za samca, odnosno 150% osnovice za kućanstvo.

U iznimnim slučajevima načelnik može odobriti jednokratnu naknadu i preko iznosa iz stavka 1.ove Odluke.

Članak 18.

Jednokratna naknada odobrava se rješenjem općinskog načelnika.

Jednokratne naknade mogu se odobriti do visine sredstava osiguranih Programom za socijalnu skrb u tekućoj godini.

1. **Naknada za sufinanciranje dijela troškova prijevoza učenika srednjih škola**

Članak 19.

Pravo na naknadu za sufinanciranje troškova prijevoza mogu ostvariti redovni učenici srednje škole koji nisu korisnici socijalne pomoći i koji imaju prebivalište ili boravište na području Općine Biskupija, pod uvjetima i u visini utvrđenoj posebnom odlukom Općinskog vijeća koja se donosi za svaku školsku godinu, a u skladu s osiguranim sredstvima u proračunu.

**4.** **Jednokratna novčana pomoć za nabavu udžbenika/radnih materijala za polaznike osnovne i srednjih škola**

Članak 20.

Jednokratnu novčanu pomoć za nabavu udžbenika/radnih materijala ostvaruju polaznici osnovnih i srednjih škola.

Način, uvjeta te iznos novčane pomoći određuje općinski načelnik posebnim odlukom za svaku tekuću školsku godinu.

**5. Potpore za rođenje djeteta**

Članak 21.

Pravo na potporu za novorođeno dijete može ostvariti jedan od roditelja s prebivalištem na području Općine Biskupija pod uvjetima i u visini utvrđenim posebnom Odlukom o jednokratnoj naknadi za novorođeno dijete.

Sredstva za isplatu potpora za novorođeno dijete osiguravaju se u Proračunu Općine Biskupija, a isplaćuju se u skladu s kriterijima utvrđenim u Odluci iz stavka 1.ovog članka.

**6. Naknada za sufinanciranje cijene boravka djece u Dječjem vrtiću**

Članak 22**.**

Pravo naknade za sufinanciranje cijene boravka djece u Dječjem vrtiću imaju polaznici Dječjeg vrtića „ Cvrčak“, područno odjeljenje „Sunce“ u Biskupiji u iznosu koji odredi općinski načelnik posebnom odlukom ili regulira ugovorom .

**7. Drugi oblici naknada**

Članak 23.

Na temelju posebnog zaključka načelnika općine mogu se odobriti i drugi oblici socijalnih naknada u skladu s osiguranim sredstvima u Programu socijalne skrbi.

**IV. NADLEŽNOST I POSTUPAK ZA PRIZNAVANJE PRAVA**

**IZ SOCIJALNE SKRBI**

Članak 24.

Postupak za ostvarivanje prava iz socijalne skrbi utvrđenih ovom Odlukom pokreće se na zahtjev korisnika ili po službenoj dužnosti.

Postupak za priznavanje prava propisanih ovom odlukom pokreće se i na zahtjev bračnog druga, punoljetnog djeteta, roditelja ili skrbnika stranke.

Općina Biskupija može pokrenuti postupak po službenoj dužnosti i na temelju obavijesti članova obitelji, građana, ustanova, udruga, vjerskih zajednica, trgovačkih društava i drugih pravnih osoba te državnih i drugih tijela.

Članak 25.

Zahtjev za ostvarivanje prava odnosno naknada iz socijalne skrbi podnosi se Jedinstvenom upravnom odjelu, odnosno općinskom načelniku.

O priznavanju prava na naknadu troškova stanovanja odlučuje Jedinstveni upravni odjel.

O priznavanju prava na jednokratnu naknadu kao i druge oblike pomoći iz članka 23. odlučuje općinski načelnik.

Postupak priznavanja prava na pomoći iz članka 19., 20., 21.i 22. uređuje se posebnim odlukama ili programima općinskog načelnika i Općinskog vijeća Općine Biskupija.

Članak 26.

Korisnik iz ove Odluke dužan je dati istinite osobne podatke, podatke o prihodu i imovini, kao i drugim okolnostima o kojima zavisi priznavanje prava iz socijalne skrbi i pisanom izjavom omogućiti njihovu dostupnost u postupku priznavanja prava iz socijalne skrbi.

Za točnost podataka navedenih u zahtjevu za ostvarivanje prava odnosno naknada iz socijalne skrbi, korisnik odgovara materijalno i kazneno.

Ukoliko podnosilac ne dostavi potrebnu dokumentaciju i dokaze o ispunjavanju uvjeta za ostvarivanje prava, predmet će se odbaciti.

Članak 27.

Postupak za priznavanje prava na pojedinu naknadu u sustavu socijalne skrbi je hitan.

Rješenje o ostvarivanju prava na naknadu iz ove odluke donosi se u roku od 30 dana od dana podnošenja urednog zahtjeva ili pokretanja postupka po službenoj dužnosti, ako Zakonom nije drugačije propisano.

Korisnik kojem je priznata naknada iz ove Odluke dužan je odmah, a najkasnije u roku od osam dana od dana nastanka promjene prijaviti Jedinstvenom upravnom odjelu svaku promjenu koja utječe na daljnje korištenje ili opseg prava.

Ako se promijene okolnosti o kojima ovisi ostvarivanje pojedinog prava iz socijalne skrbi Jedinstveni upravni odjel odnosno općinski načelnik će donijeti novo rješenje.

Članak 28.

Korisnik može istovremeno ostvarivati više pojedinačnih prava, odnosno oblika pomoći ako njihovo istovremeno ostvarivanje ne proturječi ovoj Odluci i svrsi za koju je namijenjeno.

Članak 29.

Ukoliko korisnik ili član kućanstva u kojem on živi imaju dugovanja prema općini Biskupija s bilo koje osnove općina Biskupija može uskratiti zahtijevano pravo, osim prava na naknadu troškova stanovanja.

Članak 30.

Jedinstvenu upravni odjel dužan je voditi evidenciju i dokumentaciju o priznatim pravima u sustavu socijalne skrbi propisanom Zakonom, posebnim propisima, ovom Odlukom i drugim aktima Općine Biskupija.

Jedinstveni upravni odjel dužan je o podacima o korisnicima i naknadama iz sustava socijalne skrbi iz evidencije i dokumentacije iz stavka 1.ovog članka izraditi godišnje izvješće.

**V. PRIJELAZNE I ZAVRŠNE ODREDBE**

Članak 31.

Na pitanja koja nisu regulirana ovom Odlukom shodno se primjenjuju odredbe Zakona o socijalnoj skrbi.

Članak 32.

Postupci započeti do stupanja na snagu ove Odluke dovršiti će se sukladno odredbama Odluke o socijalnoj skrbi („Službeni vjesnik Šibensko-kninske županije“, br. 12/17).

Članak 33.

Postupci priznavanja prava na naknadu za troškove stanovanja započeti po Zakonu o socijalnoj skrbi („Narodne novine“, br. 157/13, 152/14, 99/15, 52/16, 16/17, 130/17, 98/19 i 64/20) završiti će se po Zakonu o socijalnoj skrbi („Narodne novine“, br. 157/13, 152/14, 99/15, 52/16, 16/17, 130/17, 98/19 i 64/20), sve do dostave novog rješenja o priznavanju prava na minimalnu zajamčenu naknadu.

Članak 34.

Danom stupanja na snagu ove Odluke, prestaje važiti Odluka o socijalnoj skrbi („Službeni vjesnik Šibensko-kninske županije“, br. 12/17).

Članak 35.

Ova Odluka stupa na snagu osmog dana od dana objave u „Službenom vjesniku Šibensko-kninske županije“.

KLASA: 550-01/22-01/4

URBROJ:2182-17-01-22-01

Orlić, 29. studenoga 2022. god.

OPĆINSKO VIJEĆE

OPĆINE BISKUPIJA

PREDSJEDNIK

Dragan Vukmirović, v.r.