

# REPUBLIKA HRVATSKA

ŠIBENSKO-KNINSKA ŽUPANIJA

OPĆINA BISKUPIJA

# OPĆINSKI NAČELNIK

# Orlić, Trg Ivana Meštrovića 2, 22300 Knin

Na temelju članka 13. Zakona o plaćama u lokalnoj i područnoj (regionalnoj) samoupravi («Narodne novine» broj 28/10) i članka 46. Statuta Općine Biskupija ("Službeni vjesnik Šibensko-kninske županije" broj 9/09, 4/11, 8/12, 4/13, 2/18, 5/19, 3/20 i 3/21, načelnik Općine Biskupija, dana 30.studenoga 2022. godine, donosi

**PRAVILNIK**

**O KRITERIJIMA UTVRĐIVANJA NATPROSJEČNIH REZULTATA SLUŽBENIKA I NAMJEŠTENIKA OPĆINE BISKUPIJA**

**Članak 1.**

Ovim Pravilnikom utvrđuju se kriteriji utvrđivanja natprosječnih rezultata, najviši iznos dodatka za uspješnost na radu i način isplate dodatka za uspješnost na radu službenika i namještenika Jedinstvenog upravnog odjela Općine Biskupija.

**Članak 2.**

Za natprosječne rezultate na radu službenik odnosno namještenik ostvaruje pravo na dodatak za uspješnost na radu.

**Članak 3.**

Bruto iznos dodatka za uspješnost na radu isplaćuje se u određenom postotku bruto plaće službenika.

Bruto plaćom iz stavka 1. ovoga članka razumijeva se umnožak koeficijenta i osnovice za obračun plaće s uvećanjem za radni staž i drugim stalnim dodacima na plaću, prema obračunu plaće u mjesecu isplate dodatka, bez jednokratnih dodataka na plaću.

Dodatak za uspješnost na radu godišnje može iznositi najviše tri bruto plaće službenika ili namještenika i ne može se ostvarivati kao stalni dodatak uz plaću.

Službeniku ili namješteniku se u jednom mjesecu može odobriti isplata na ime dodatka za uspješnost na radu najviše do100% posto iznosa bruto plaće službenika ili namještenika za mjesec za koji se vrši isplata.

**Članak 4.**

Sredstva za isplatu dodatka za uspješnost na radu osiguravaju se u Proračunu Općine Biskupija, a planiraju se prilikom izrade Prijedloga Proračuna Općine Biskupija za sljedeću kalendarsku godinu u okviru proračunskih mogućnosti.

**Članak 5.**

Službeniku koji je u prethodnoj godini ocijenjen ocjenom *vrlo dobar* ili *odličan* može se dodijeliti isplata dodatka za uspješnost na radu ukoliko uz uredno obavljanje svojih redovitih radnih obveza ispuni najmanje jedan od sljedećih kriterija:

1. tijekom radnog vremena ostvari obujam poslova veći od prosječnog,

2. ukoliko obveze iz povećanog opsega posla obavi u roku kraćem od zadanog,

3. ukoliko je obavljeni posao od značaja za ostvarivanje funkcije upravnog tijela zbog unapređivanja poslovnih procesa u upravnom tijelu, rezultat kreativnosti, samoinicijativnosti službenika ,

4. ukoliko se radi o obavljanju izvanrednog posla koji se nije mogao predvidjeti i koji je zahtijevao povećan napor službenika zbog intenziteta i rokova za obavljanje posla,

5. ukoliko službenik kroz duže vremensko razdoblje uz poslove svog radnog mjesta obavlja i poslove radnog mjesta odsutnog službenika/namještenika ili nepopunjenog radnog mjesta.

**Članak 6.**

Ukoliko pročelnik Jedinstvenog upravnog odjela ocijeni da su ispunjeni kriteriji za ostvarivanje dodatka za uspješnost na radu službenika ili namještenika, dostavlja prijedlog za isplatu uz prijedlog iznosa dodatka sa obrazloženjem, na suglasnost općinskom načelniku.

Općinski načelnik, ukoliko je suglasan s isplatom dodatka za uspješnost na radu, donosi odluku o isplati dodatka vodeći računa o ukupno osiguranim sredstvima za tu namjenu u Proračunu Općine Biskupija.

Ukoliko općinski načelnik ocijeni da su ispunjeni kriteriji za ostvarivanje dodatka za uspješnost na radu pročelnika, donosi odluku o isplati dodatka vodeći računa o ukupno osiguranim sredstvima za tu namjenu u Proračunu Općine Biskupija.

**Članak 7.**

Odluka iz prethodnog članka dostavlja se uz evidenciju prisutnosti na poslu upravnom tijelu nadležnom za obračun plaće.

Dodatak se isplaćuje u okviru obračuna plaće za mjesec u kojem je nastupila izvršnost rješenja o isplati dodatka.

**Članak 8.**

Službenik ili namještenik ne može u istom mjesecu ostvariti dodatak za uspješnost na radu i uvećanje plaće za prekovremeni rad.

**Članak 9.**

Ovaj Pravilnik stupa na snagu prvog dana od dana objave u «Službenom vjesniku Šibensko-kninske županije.»

KLASA: 121-11/22-01/2

URBROJ: 2182/17-02-22-01

Orlić, 30. studenoga 2022.

NAČELNIK OPĆINE

**Milan Đurđević,**